Sagunt se suma un any més a la Setmana Europea de la Mobilitat amb el tradicional passeig amb bicicleta
20 de setembre 2021

![Imagen 1](/media/actualidad/PublishingImages/Septiembre 2021/85 Maqueta 1_bici.jpg)![Imagen 2](/media/actualidad/PublishingImages/Septiembre 2021/85 Maqueta_2 bici.jpg)

![Imagen sin texto alternativo.](/media/actualidad/PublishingImages/Septiembre 2021/85 C1_bici.jpg)  
  

Sagunt s'ha unit, un any més, a la Setmana Europea de la Mobilitat amb un ampli ventall d'activitats que culminaran este dimarts amb el Dia Mundial sense Cotxes. Dins la programació d'esta edició s'ha recuperat, després de l'aturada provocada per la pandèmia, el tradicional passeig amb bicicleta pels carrers del municipi, que es va celebrar este diumenge, una acció simbòlica que té com a objectiu donar visibilitat a la bicicleta com a mitjà de transport alternatiu i animar al seu ús per a una mobilitat més sostenible a les ciutats.

  

Esta activitat, organitzada per la Regidoria de Mobilitat Urbana, i en la qual va col·laborar el Departament d'Activitat Física, Salut i Esport de l'Ajuntament de Sagunt i la Peña Ciclista Porteña, va congregar a més d'un centenar de persones de totes les edats i condicions físiques que van recórrer els carrers dels nuclis urbans de Sagunt i el Port de Sagunt, i entre les quals van participar l'alcalde de Sagunt, Darío Moreno; el regidor delegat de Mobilitat Urbana, Javier Raro; i altres membres de la Corporació.

  

La marxa ciclista va iniciar el seu recorregut des de l'avinguda Jerónimo Roure i va realitzar una parada d'avituallament en la plaça Cronista Chabret per al descans de les persones participants i permetre també noves incorporacions abans de reprendre el traçat fins al Triángulo Umbral, on es van sortejar una bicicleta facilitada per Decathlon, que va col·laborar també amb la iniciativa, i dos parells de guants per a ciclisme per part de la Peña Ciclista Porteña.  
  

![Imagen sin texto alternativo.](/media/actualidad/PublishingImages/Septiembre 2021/85 C2_bici.jpg)  
  

L'alcalde de Sagunt, Darío Moreno, va avançar que «**dins la promoció de la mobilitat sostenible l'Ajuntament està treballant en millors infraestructures**». No obstant això, considera que «**gran part**» del canvi necessari en la mobilitat «**és un canvi de mentalitat**», i per a això este tipus de jornades «**són molt importants**» per a promocionar l'ús de la bicicleta i fomentar la mobilitat sostenible així com el respecte cap als i les ciclistes per part de les persones conductores de vehicles de motor.

  

Moreno va qualificar l'activitat com «**una gran jornada, amb molta participació ciutadana» i que «ajuda també a reflexionar sobre el model de mobilitat**» en el municipi.

  

Per la seua part, el regidor de Mobilitat Urbana, Javier Raro, va explicar que des del departament que dirigeix s'ha volgut «**recuperar este passeig amb bici perquè siga una mesura més de recuperació dels carrers per a altres mitjans de transport sostenibles**».

  

«**Hui recuperem amb les bicicletes els carrers per a la ciutadania**», va manifestar l'edil de Mobilitat. «**Crec que és un bon exemple que en esta setmana hàgem pres esta mesura dins de tots els esdeveniments que hem organitzat estos dies**», va agregar.

  

El regidor d'Activitat Física, Salut i Esport, Javier Timón, va incidir, al seu torn, en el component saludable d'esta activitat «**integradora**», que contribueix a «**fomentar la mobilitat sostenible, oblidar-se per un dia del cotxe i traslladar-se d'una manera més ecològica i sostenible**».

  

El traçat va estar dissenyat amb la idea que fora apte per a totes les edats i condicions físiques i al llarg del passeig, tant a l'inici com en la parada i a la conclusió del mateix, hi va haver elements d'animació. Decathlon va facilitar també l'avituallament, a banda dels regals que es van sortejar a l'arribada després de finalitzar la jornada.

![Imagen sin texto alternativo.](/media/actualidad/PublishingImages/Septiembre 2021/85 C3_bici.jpg) 

  
  

  

*   [](http://www.facebook.com/sharer.php?u=https://aytosagunto.es/va/actualitat/sagunt-se-suma-un-any-mes-a-la-setmana-europea-de-la-mobilitat-amb-el-tradicional-passeig-amb-bicicleta/ "Facebook")
*   [](http://twitter.com/share?url=https://aytosagunto.es/va/actualitat/sagunt-se-suma-un-any-mes-a-la-setmana-europea-de-la-mobilitat-amb-el-tradicional-passeig-amb-bicicleta/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-se-suma-un-any-mes-a-la-setmana-europea-de-la-mobilitat-amb-el-tradicional-passeig-amb-bicicleta/ "Linked In")
*   [](mailto:?body=https://aytosagunto.es/va/actualitat/sagunt-se-suma-un-any-mes-a-la-setmana-europea-de-la-mobilitat-amb-el-tradicional-passeig-amb-bicicleta/)